钦定古今图书集成/历象汇编/岁功典/第037卷 > 《广西志书》 > 兰亭集后序 孙绰
## 钦定古今图书集成/历象汇编/岁功典/第037卷 > 《广西志书》 > 兰亭集后序 孙绰

“古人以水喻性，有旨哉！非所以淳之则清，淆之则浊
耶？”故振辔于朝市，则充屈之心生，闲步于林野，则寥
落之意兴。仰瞻羲唐，邈然远矣。近咏台阁，顾探增怀，
聊于暧昧之中，期乎莹拂之道。暮春之始，禊于南涧
之滨，高岭千寻，长湖万顷，乃藉芳草，鉴清流，览卉物，
观鱼鸟，具类同荣，资生咸畅。于是和以醇醪，齐以达
观。快然兀矣，焉复觉鹏鷃之二物哉？耀灵纵辔，急景
西迈，乐与时去，悲亦系之。往复推移，新故相换，今日
之迹，明复陈矣。原诗人之致兴，谅歌咏之有由。